En luft til vand-varmepumpe har ikke slanger i jorden, som en jordvarmepumpe, men den består stadig af to dele, en udedel og en indedel.
Udedelen er et anlæg med en ventilator, der placeres uden for huset. Her trækkes luften ind i en varmeveksler, der overfører varmen til et kølemiddel, som efterfølgende ledes ind til indedelen. Her sendes varmen videre til dine radiatorer og/eller dit gulvvarmesystem samt til brugsvandet, hvis du har valgt en løsning med en varmtvandsbeholder.
Selvom luft til vand-varmepumpen er en smule mindre effektiv end jordvarmepumpen, så er den langt billigere i installation, og du får derfor to store fordele med denne løsning: en relativt lav engangsydelse samt en yderst effektiv varmepumpe.